text: [{"text_idx": "#000003", "text": "Sungguhpun kasih ibu adalah kasih yang abadi, namun kasih ayah juga tiada tolok bandingnya. Meskipun bukan dari darah daging sendiri, namun rasa kasihnya bagai anak sendiri."}, {"text_idx": "#000006", "text": "Seorang bapa tunggal di Thailand menyentuh hati netizen selepas dia berpakaian seperti wanita untuk meraikan Hari Ibu bersama anak angkatnya di sekolah, lapor portal berita Mothership hari ini."}, {"text_idx": "#000007", "text": "Hari Ibu di Thailand disambut pada 12 Ogos setiap tahun untuk memperingati jasa dan pengorbanan seorang ibu. Ia juga menjadi hari memperingati ulang tahun kelahiran mendiang Permaisuri Sirikit."}, {"text_idx": "#000008", "text": "Bagi meraikan hari tersebut, Sekolah Ban Noen Kroi mengadakan acara khas dengan para ibu dijemput hadir ke sekolah."}, {"text_idx": "#000010", "text": "Bagi seorang pelajar kelas tiga bernama Cream yang dibesarkan oleh bapa tunggal, dia tidak perlu bimbang kerana kerusi untuk ibunya diisi oleh bapa angkatnya, Joe Lookphonbodee."}, {"text_idx": "#000011", "text": "Enggan membiarkan anak angkatnya bersedih, Joe memakai rambut palsu dan gaun semasa menghadiri acara tersebut."}, {"text_idx": "#000012", "text": "Lelaki berusia 48 tahun yang juga guru di sekolah sama berkata, Cream sudah dianggap seperti anak kandungnya sendiri."}, {"text_idx": "#000013", "text": "\u201cApabila sekolah menganjurkan aktiviti Hari Ibu, saya tidak mahu anak saya berasa serba kekurangan. Sejujurnya, saya tidak berasa malu (berpakaian seperti wanita) kerana saya amat menyayangi anak saya,\u201d katanya."}, {"text_idx": "#000014", "text": "Joe memuat naik gambar dia dan Cream di laman TikTok beserta keterangan bertulis: \u201cIbu, saya juga boleh menjadi (ibu) untuk anda.\u201d"}, {"text_idx": "#000015", "text": "Dalam video tersebut, Cream memberikan penghormatan kepada Joe di samping rakan-rakan sekelasnya bersama ibu masing-masing, sebelum memeluk bapa angkatnya itu."}, {"text_idx": "#000016", "text": "Menurut Cream, dia juga tidak berasa malu dengan tindakan bapanya itu, sebaliknya berpendapat lelaki tersebut amat comel."}, {"text_idx": "#000017", "text": "\u201cTerima kasih bapa, kerana membesarkan saya dan menggembirakan saya. Saya tidak pernah sekali pun berasa kekurangan dalam hidup ini,\u201d katanya."}, {"text_idx": "#000019", "text": "Mingguan Wanita: Kasih ayah pada anaknya. Meskipun bukan dari darah daging sendiri, namun tetap menyayangi anak sepenuh hati dan tak mahu anak rasa kekurangan tak seperti anak-anak yang lain."}]